R6 miljoen vir 'n paar tekkies | Netwerk24
Deur Elvira Wood 24 Julie 2019 08:22
'n Paar stokoud hardloopskoene van Nike wat vir 'n enorme R6 miljoen opgeveil is. Foto: Getty Images
'n Versamelaar wat mal is oor Nike se tekkies het 'n allemintige $437 500 betaal vir dié vervaardiger se sogenaamde "Maanskoen".
Dit is sowat R6,09 miljoen teen die huidige wisselkoers.
Die skoene is Dinsdag deur Sotheby's in New York opgeveil.
Die tekkies is aan atlete gegee om te toets as deel van die kwalifisering vir die Olimpiese Spele in 1972.
Maar hoekom soveel vir dié paar tekkies?
Volgens Sotheby's is daar net 12 paar van die skoene gemaak. Boonop is hierdie paar die enigste paar, sover daar vasgestel kan word, wat nooit gedra is nie.
The Guardian berig Mike Nadal, die versamelaar, was duidelik lus om skoene te koop. Hy het ook nóg $850 000 (sowat R11,8 miljoen) op 99 ander pare skoene bestee.
Die duurste paar skoene wat voorheen verkoop is, was 'n paar Converse-tekkies wat die basketbalster Michael Jordan in die basketbaleindstryd van die Olimpiese Spele in 1984 gedra het. Dié paar tekkies is in 2017 vir $190 373 verkoop.
Ander skoene wat Nadal gekoop het sluit in twee paar tekkies wat deur die rolprent Back to the Future II geïnspireer is.